ฟิทช์ คงเครดิตบลจ.ไทยพาณิชย์
ฟิทช์ เรทติ้งส์ คงอันดับเครดิตบริษัทจัดการกองทุน บลจ.ไทยพาณิชย์ ที่ M2+(tha)
31 พ.ค. 2555

ฟิทช์ เรทติ้งส์ คงอันดับเครดิตบริษัทจัดการกองทุน บลจ.ไทยพาณิชย์ ที่ M2+(tha)   นางโชติกา  สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ กล่าวว่า บลจ.ไทยพาณิชย์ ได้รับการประกาศให้คงอันดับบริษัทจัดการกองทุนภายในประเทศ (National Scale Asset Manager Rating) จาก บริษัท ฟิทช์ เรทติ้งส์ (ประเทศไทย) ที่ M2+(tha)  เป็นปีที่ 2 ติดต่อกัน แสดงถึงการที่บริษัทมีความเสี่ยงต่ำต่อความล้มเหลวในการจัดการด้านการปฏิบัติการและการลงทุน เมื่อเทียบกับบริษัทจัดการกองทุนอื่นในประเทศไทย ทั้งนี้ จากการประกาศของฟิทช์ สำหรับการคงอันดับบริษัทจัดการกองทุนของ บลจ.ไทยพาณิชย์ สะท้อนถึงการที่บริษัทมีชื่อเสียงที่ดีและเป็นที่รู้จักในธุรกิจการบริหารจัดการกองทุนในประเทศไทย การมีส่วนแบ่งทางการตลาดที่สูง รวมถึงได้รับการสนับสนุนเป็นอย่างดีจากธนาคารไทยพาณิชย์ ผู้ถือหุ้นของบริษัท ที่มีสาขาเป็นจำนวนมาก นอกจากนี้บริษัทยังได้รับประโยชน์จากการโอนสายงานด้านการบริหารจัดการความเสี่ยง ด้านการกำกับและควบคุม และด้าน IT ไปยังธนาคารไทยพาณิชย์ซึ่งมีความพร้อมสูงทั้งทางด้านบุคลากรและทรัพยากรในสายงานดังกล่าว นอกจากนี้ บลจ.ไทยพาณิชย์ มีแผนที่จะเพิ่มความหลากหลายของผลิตภัณฑ์ในปี 2555 โดยการเสนอขายกองทุนที่ลงทุนในตราสารมากกว่า 1 ประเภท (multi asset class) ซึ่งรวมถึงกองทุนที่ลงทุนในต่างประเทศ กองทุนผสมที่ลงทุนทั้งในและต่างประเทศ และกองทุนที่สะท้อนถึงระดับความเสี่ยงที่รับได้ของผู้ลงทุนแต่ละประเภท (risk target funds) นอกจากนี้ บริษัทยังเน้นกลยุทธ์ customer centric โดยการยึดเอาความต้องการของลูกค้าเป็นจุดศูนย์กลางในการเสนอผลิตภัณฑ์แก่ลูกค้าสถาบันประเภทกองทุนสำรองเลี้ยงชีพและกองทุนส่วนบุคคล